钦定古今图书集成/历象汇编/庶征典/第073卷 > 《观象玩占》 > 《杂占》
## 钦定古今图书集成/历象汇编/庶征典/第073卷 > 《观象玩占》 > 《杂占》

虹以立春四十六日内有出正东贯震中，春多雨，夏
多火灾，秋多水灾，民流亡，冬多海贼。

春分四十六日内出东南贯巽，中春大旱，灾起。
立夏四十六日内出正南贯离，中大旱灾，麻不收。
《夏至》四十六日内出西南贯坤，中有小水，蝗虫为害，
鱼不孳。

立秋四十六日内出，正西贯兑中，秋有水，有旱。
《秋分》四十六日内出，西北贯干中，秋多水，虎食人。
立冬，四十六日内出，正北贯坎中，冬少雪，春水灾。
冬至四十六日内出，东北贯艮中，春多旱，夏火灾，粟
贵。

《京房》曰：“虹，春三月出西方，有青云覆之，其夏多寒，人
病疟，若瘟；赤云覆之，夏旱；黄云覆之，夏小旱，五谷半
收；白云覆之，夏多大风，人疫；黑云覆之，秋多大风，一
曰多雨。”

秋三月，虹出西方，青云覆之，冬，多寒，人病疟若瘟；赤
云覆之，冬多风；黑云覆之，冬，多雨。

冬三月，虹出西方，有青云覆之，来年春多寒，人病疟
若瘟；赤云覆之，春旱；黄云覆之，春雨调和；白云覆之，
春多狂风；黑气覆之，春多水、淫雨。

虹出南方，无云。春夏秋所见之处，风雨不时，不出三
年，大饥，百姓流亡。

“虹出北方，无云，春夏秋冬所见之处，阴阳不和，风雨
不时，冬温夏寒，小民怨咨，五谷不成，其地大饥，大旱
三年，哭泣相随；一曰大旱二百八十日，民大疾疫。”
京房《易飞候》曰：“凡虹相有五：苍无胡者，虹也；赤无胡
者，蚩尤旗也；白无霓者，胡霓也；冲不屈者，天杵；直下
不屈者，天棓也。此五虹，以甲乙日见，东方人饥；丙丁
日”出，南方大旱；庚、辛日出西方，其邑多空，户五岁，大
死人；壬癸日出，北方人相食。

虹以四、五、六月出西方，麦贵；七、八月出西方，粟贵；九
月出西方，大小豆贵；十月出西方，谷贵；一出再倍，三
出三倍，五出五倍，民流千里。

虹立秋日后见西方，万物皆贵。

虹，秋冬出西方，色多白，天下小口伤。

虹以十月出东北方，若东方，其邑亡。

虹以戊己日出中央，若西方、南方人君凶。

“二虹并见，兵起，期二年、三年；五虹并见，天下大乱，兵
起，天子斥，期三年。九虹俱见，五色纵横”；“九女并讹”，妃
后相争，女谒乱行，人主失威，天下交兵。

虹霓数见，后妃党盛。

方虹见，有暴兵起。

“虹霓亘天”，“后妃阴盛，胁天子。”

日旁有屈虹，下有大战，流血。

屈虹东出，其下有破军杀将。

虹横屈至上，反入直而不屈，不出九十日，民多病疫；
不出三年，大旱，民流。

虹出直上，所出之地大旱，民多妖言死病。

青虹东西极天，兵起，三日不散，不出一年，大兵起。
赤虹从天直下，国乱无主。

赤虹如杵，将军士卒死亡，血流成川。

赤虹东出，其野有战，米大贵。

赤虹与日俱出，其野有急，所临之国有忧，不可举事
用兵。

白虹见，诸侯起兵，国有女乱。《天文志》曰：“白虹者，殃之
本，众乱之所基。白虹出，其年有兵。”又曰：“白虹所出，其
下流血；当其城，城必空。”

白虹如杵，万人死，其下贯日，诸侯有反者；不则近臣
为乱。

白虹首尾至地者，有流血。

白虹暮出国易政。

白虹夜出，其年大兵起。

白虹从地中出，所临之地有大兵起，流血。

白虹分裂为四五六段，大战流血。

日旁有三四五六白虹交贯，所临之地流血，两军相
当，从下击上，大胜。

白虹长十馀丈，大如杵，上下锐，或直或曲，皆为大战，
从所指击之胜秋二月，白虹出西方，两军相当，急陈兵以待之。若有
赤气冲之，有获城。

白虹屈曲见城上，有大战流血。

“白虹绕城不匝”，谨守其缺可救。

白虹出军上，军中有乱。

虹霓状如日月晕，必有破军，先起者胜。

虹霓五色重叠，光色照地，所出之地兵起。

“霓承日如抱弓”，妇在君侧为妒，欲专政也。

霓围日而表黄内青者，妇夺君也。

《霓直日》者，妇外来从，候君欢娱之也。

《霓》有形而颓黑渐微者，妇怨望也。

“霓围日复，回下贯”者，后妃不正，天示且亡之象也。
“霓有回口，覆下贯”者，君喜其后妃，而后妃乱政，以亡
其国也。

“霓在日旁，中天而直”者，君有外事，通于臣也。

“霓有四珥，白气贯”者，后妃有谋也。

霓围日者，君失德也。凡霓见，皆阴挠阳，后妃无德，而
以色亲君，阳道有失所致也。

“凡虹霓连蜷”近日或贯日，皆为后妃专政，人主有忧。
虹在日上，近臣为乱。

日色赤黑，有虹贯之，君被臣弑。

虹出牵牛度中，后族强专政。一曰“有坏城。”

“白虹围轸”，有亡国。

“虹出须女”度中，后族强夺政。

“天无云，有赤虹，贯绕昴、毕”，臣主相伐。

虹贯太微，后族专政。

“虹出地中”，臣子为逆。

虹出宫殿园池或井中，君不入，其年君亡政，国乱。
虹出入人家屋中，妖妇死，破败。

《虹》出入人家井中，其家有兵伤。一曰：“当出贵子，而后
家受其殃。”

虹自井中出，或自外入，饮井中水，其邑有兵，不则有
盗贼相杀之事。一曰：虹出池中，在国国空，在家家亡。
凡攻城，有虹从外城入，饮城中水者，城破。从外顺攻
之胜。有虹入城，城可屠。

城中有黄虹贯之，主喜贵；青黑，凶；赤白，大战，城陷；虹
垂头于军门，有流血。

《虹霓直指》，顺其所指击之，胜。

绛气冬见，国有大丧，有雨则解。

绛气小，长如反弓，有亡国。

绛气直大，三日，不出三年，天下大兵；青黑者为大丧。
绛气五色，或赤白，逢丑未，或东西极天者，皆为兵丧。
赤虹再重，为旱，应冲。

“黑霓四背，白霓双出。”日中妇刺其夫。

霓状如禽，在日旁，内宠夺后，天子绝嗣。霓夺日光，尊
卑不别。

“白虹在日侧，黑裹之，后妃不出；在日直而交左右”，人
主无嗣。

《霓出，半日没》，没而日出且白，臣私禄于亲。

凡《攻城》相敌而有虹见，其占在军无军在外，则其占
在君臣后当之。

石氏曰：“虹头在江河溪涧之内，轩辕之变也。见四维
即为阴，而见西方即为旱，不占同事灾咎。苍白多则
水；赤多则旱。”